КъБР-м Москва и дохутыр цIэрыIуэхэр къыдэлэжьэнущ
Ди республикэм и Iэтащхьэ Къанокъуэ Арсенрэ Сеченовым и цIэр зэрихьэу Москва дэт Япэ къэрал медицинэ университетым и ректор Глыбочко Петррэ Iэ щIадзащ лъэныкъуитIыр зэрызэдэлэжьэну зэгурыIуэныгъэм.
КъБР-м и Правительствэм иджыблагъэ иригъэкIуэкIа зэIущIэм республикэм узыншагъэр хъумэнымкIэ и министр Шэт Ирмэ зэрыщыжиIамкIэ, а зэдэлэжьэныгъэр лъэныкъуэ зыбжанэм хуэгъэзауэ щытынущ. Къапщтэмэ, Къэбэрдей-Балъкъэрым щыщ студентхэр, интернхэр, ординаторхэр, аспирантхэр квотэхэр хухахыурэ бюджет ахъшэкIэ къэралым и еджапIэ нэхъыщхьэ цIэрыIуэм щрагъэджэнущ. Апхуэдэу а университет дыдэм я IэщIагъэм, щIэныгъэм щыхагъэхъуэфынущ республикэм и дохутырхэм. А псоми къадэкIуэу, технологие лъагэхэр къэгъэсэбэпыным тещIыхьа медицинэ дэIэпыкъуныгъэ хуэныкъуэхэми а еджапIэм узыншагъэр хъумэным елэжь и IуэхущIапIэхэм щызрагъэIэзэн папщIэ квотэхэр хухахынущ.
ЗэгурыIуэныгъэм къызэрыщыгъэлъэгъуамкIэ, телекоммуникацэм и Iэмалхэр къагъэсэбэпурэ, ди дохутырхэр щыхуей дыдэм деж ечэнджэщыфынущ Москва дэт медицинэ университет цIэрыIуэм и щIэныгъэлIхэм.
